Stotterende begin vir SA se nuwe uitsaaiplanneNomvula Mokonyane. Foto: GCIS Die minister van kommunikasie, Nomvula Mokonyane, se veelbewoë planne vir ’n nuwe uitsaaibedeling het vanoggend ’n bra stotterende begin beleef toe sy dit by ’n mediakonferensie bekend gestel het. Sy was oudergewoonte meer as ’n halfuur laat vir haar eie geleentheid en het toe ’n relaas van die geskiedenis en ’n klomp vae toekomsverwagtinge uiteengesit, met die enigste ferm aankondiging dat analoog-televisieseine in die Vrystaat na verwagting eersdaags ten einde loop en dat Vrystaters dus moet gou spring om vir subsidies aansoek te doen as hulle gevolglik digitale dekodeerders vir hul televisiestelle benodig. Meer besonderhede sal volg. Mokonyane het in Mei tydens haar begrotingstoespraak in die parlement aangekondig dat die regering se uitsaaibeleid hersien sal word. Dit volg nadat beplande uitsaaiwetgewing in 2009 teruggetrek is en ’n groenskrif in 2014 vrygestel is. Die regering gaan eerstens aandag gee aan die herstrukturering van die SAUK, met die klem op die volgende: * Die logika daarvan om ’n drievlak-uitsaaistelsel in plek te hou, aangesien die reguleerder nie die vermoë het om dit te reguleer nie; * Eienaarskapkwessies te midde van ’n stram beleggingsklimaat; * Die beperkte vermoë van die reguleerder; * Die versterking van die SAUK; * Die voortgesette uitsending van SAUK-kanale deur inskrywings-uitsaaidienste; * Die vermindering en versplintering van inheemse tale in die uitsaaibedryf; * Arbeidsvereistes gegewe die vierde nywerheidsrewolusie; en * Veranderings in die uitsaaiwese om by die nasionale ontwikkelingsplan in te pas. Mokonyane het onderneem dat die besprekingsdokument oor hierdie kwessies binne die volgende twee dae op die departement se webwerf beskikbaar sal wees. Sy sal ook binne die volgende paar dae ’n adviesraad aankondig wat haar van raad sal bedien oor uitsaaikwessies. Digitale radioregulering is op pad, veral weens die oorbevolking van FM-seinwydtes in Gauteng, met meer besonderhede wat eweneens sal volg. Mokoknyane het, sonder om juis redes te verskaf, haar opwinding uitgespreek omdat sy meen die SAUK is op die herstelpad, en het Suid-Afrikaners aangemoedig om hul televisielisensies te betaal.